এভাবে আমাদের চোখ বেঁধে পাঁচ-ছয় ঘণ্টা রাখা হলো। কথাসাহিত্যিক হুমায়ূন আহমেদের বোন-জামাই মেজর শহীদুল্লাহ আমাদেরকে নিশ্চিত মৃত্যুর হাত থেকে উদ্ধার করে গণভবনে নিয়ে গেলেন। সেখানে আমাদের চোখ খুলে দিয়ে একটি কক্ষে আটকে রাখা হলো। দিনটি ছিল শুক্রবার। নামাজের সময় হলে কর্তব্যরত প্রহরীদের বুঝিয়ে বন্দি অবস্থা থেকে বেরিয়ে গণভবনের মসজিদে নামাজ পড়লাম। সন্ধ্যায় গণভবনের কম্পট্রোলার, যিনি আমাদের পূর্বপরিচিত একটি গাড়ির ব্যবস্থা করে দিলে প্রহরারত সৈনিকদের ফাঁকি দিয়ে আমরা বঙ্গভবনে যাই। সেখানে গিয়ে দেখি, কর্নেল আমীন আহম্মেদ চৌধুরী হাতে সামরিক সচিবের ব্যাজ পরে আছেন। তিন বাহিনী থেকে তিনজন নতুন এডিসি নিয়োগ পেয়েছে। শুনলাম আমাদের অন্যত্র পোস্টিং করা হয়েছে। কিন্তু সন্ধ্যায় শপথ অনুষ্ঠানের আয়োজন করতে ফের আমাদের ডাক পড়ল। কেননা, সেখানে যারা ছিলেন, তাদের ওই ধরনের অনুষ্ঠান আয়োজনের অভিজ্ঞতা ছিল না।